
<ייעוץ משפטי: >
לירון אדלר
<מנהלת הוועדה:>
לאה קריכלי
<רישום פרלמנטרי:>
אסתר מימון
<תקנות הקרינה הבלתי מייננת (תיקון), התשע"ו-2016>
<היו"ר דוד אמסלם:>
אני מבקש לפתוח את ועדת הפנים והגנת הסביבה בנושא: תקנות הקרינה הבלתי מייננת (תיקון), התשע"ו-2016. מי רוצה להציג? בבקשה, הדס.

<הדס פיקסלר:>

התיקון המוצע עוסק בשני עניינים: האחד, צורך שעלה ועכשיו אנחנו מבקשים להוסיף, אפשרות להעברת היתר מגורם אחד לגורם אחר. והשני, התאמה באופן חישוב האגרות לגבי שני סוגי מתקנים, מתקנים לייצור חשמל ומתקני תקשורת שמשדרים בתדרים בין 10 ל-400 מגה הרץ. זה תיקון לתקנות קיימות.
<היו"ר דוד אמסלם:>
במספר משפטים, על מה מדובר?
<הדס פיקסלר:>
העניין הראשון הוא העברת היתר. היום גורם שפונה למשרד מבקש היתר, למשל להפעיל אנטנת סלולר, אותו גורם עובר את כל הבדיקות שהאנטנה בטוחה, שעומדים ברמות הקרינה המותרות, מקבל היתר מאת הממונה במשרד להגנת הסביבה.
כרגע יש מקרה של שתי חברות שהתאגדו, עושות שיתוף ברשת והקימו חברה חדשה שאותה חברה תפעיל עבורן את המתקנים. אין לנו היום הסדר שמאפשר לקחת את ההיתר הקיים, שהוא בתוקף, וששולם עבורו כסף ולהעביר אותו לחברה החדשה. 

<היו"ר דוד אמסלם:>
ההיתר הוא לא פר אנטנה?

<הדס פיקסלר:>
הוא פר מתקן.

<היו"ר דוד אמסלם:>
ההיתר הוא למתקן, הוא לא לחברה.

<הדס פיקסלר:>
הוא למתקן, אבל הוא יוצא על שם של החברה שמפעילה.

<היו"ר דוד אמסלם:>
זה כמו אוטו. אם הטסט לאוטו רשום על שמי והעברתי אותו למישהו אחר, אז הוא עובר עם הטסט. 

<הדס פיקסלר:>
העברת בעלות. אנחנו רוצים הסדר דומה שמאפשר להעביר - - -
<היו"ר דוד אמסלם:>
היום החוק לא מסדיר את זה?

<הדס פיקסלר:>
לא.

<היו"ר דוד אמסלם:>
אוקיי, הלאה.

<הדס פיקסלר:>
העניין השני הוא שכאשר התקנו את התקנות המקוריות בשנת 2009 מתקנים לייצור חשמל היו מתקנים של חברת החשמל, תחנות כוח מאוד-מאוד גדולות, בהספקים גבוהים מאוד, עם השפעה סביבתית גדולה מאוד-מאוד. הסכומים שנקבעו הותאמו להספקים של הצרכים של התחנות הגדולות.
<היו"ר דוד אמסלם:>
סכומים של מה?
<הדס פיקסלר:>
זה סכום של מאות אלפי שקלים.

<היו"ר דוד אמסלם:>
הבדיקות שלכם?

<הדס פיקסלר:>
גם לבדיקות ברישוי וגם הפיקוח למשך כל תקופת ההיתר. זה היתרים שניתנים ל-25 שנה.

<היו"ר דוד אמסלם:>
ההיתר הוא ל-25 שנה?

<הדס פיקסלר:>
כן.

<היו"ר דוד אמסלם:>
והאגרה היא שנתית?

<הדס פיקסלר:>
לא. 
<היו"ר דוד אמסלם:>
חד-פעמית?

<הדס פיקסלר:>
כן.

<היו"ר דוד אמסלם:>
מה הסכומים של האגרה? 

<הדס פיקסלר:>
כמה מאות אלפי שקלים.
<היו"ר דוד אמסלם:>
זה לתחנת כוח? למה זה?

<סטיליאן גלברג:>
זה תחנות כוח. זה 300,000 להיתר הקמה, שהוא תקף לחמש שנים, שזה כל הבדיקות - - -

<היו"ר דוד אמסלם:>
כן. אני לא נכנס לבדיקות.

<סטיליאן גלברג:>
ו-600,000 להיתר הפעלה, שזה 25 שנה. 

<היו"ר דוד אמסלם:>
סך-הכול אנחנו מדברים על כמיליון שקל?
<סטיליאן גלברג:>
בסך-הכול מיליון. מה שמפריע ליצרנים הפרטיים שאנחנו רוצים לעודד אותם, זה שה-300,000 שקל האלה, שזה היתר ההקמה, שהם צריכים לשלם לפני שיש להם היתר בנייה, לפני שהם יכולים לקבל הלוואה.
<היו"ר דוד אמסלם:>
למה? זה בשביל הבדיקות שלכם. כמה בדיקות אתם עושים?

<סטיליאן גלברג:>
זו בדיקה אחת וחוץ מזה - - -
<היו"ר דוד אמסלם:>
שהיא עולה 300,000?

<ג'ייד רגבים:>
600,000. סליחה, אני רק מתקנת.
<היו"ר דוד אמסלם:>
זה 300,000 ו-600,000, הבנתי.

<סטיליאן גלברג:>
אנחנו מדברים על היתר הקמה.

<היו"ר דוד אמסלם:>
בהיתר ההקמה אתה עובר על התוכניות? מה אתה עושה?

<סטיליאן גלברג:>
מכיוון שההשפעה היא באזור רחב מאוד, צריך לעבור על כל האזור, ובתוך התחנה יש הרבה מתקנים, שכל אחד מהם צריך לבדוק.
<היו"ר דוד אמסלם:>
עכשיו אנג'ל רוצה להקים עוד איזה מפעל, גם הוא משלם את זה או רק תחנות כוח?

<הדס פיקסלר:>
אם יש לו מקור קרינה.
<סטיליאן גלברג:>
אם הוא לא מייצר חשמל, אז לא.

<היו"ר דוד אמסלם:>
זה רק בנושא של קרינה?
<סטיליאן גלברג:>
נכון. אנחנו רוצים להתאים את האגרות. התחנות החדשות הן תחנות בהספקים הרבה יותר נמוכים - - -
<היו"ר דוד אמסלם:>
דרך אגב, מה אתם עושים עם ההכנסות האלה?

<סטיליאן גלברג:>
זה הולך לאוצר.

<הדס פיקסלר:>
זה לא הולך אלינו.

<היו"ר דוד אמסלם:>
למה יש לכם מוטיבציה להעלות את האגרות האלה?

<סטיליאן גלברג:>
להוריד.

<היו"ר דוד אמסלם:>
אתם רוצים להעלות.

<סטיליאן גלברג:>
לא.

<הדס פיקסלר:>
להוריד.
<סטיליאן גלברג:>
אנחנו רוצים להוריד, לא להעלות. זה נטל לא סביר על יצרנים אחרים.
<היו"ר דוד אמסלם:>
בכמה אתם רוצים להוריד לקטנים?
<סטיליאן גלברג:>
זה מותאם להספק התחנה, כך שאם מגיעים להספקים מאוד גבוהים כמו התחנות הגדולות - - -
<היו"ר דוד אמסלם:>
זאת אומרת, לקחתם את התעריף הגבוה וחילקתם - - -
<הדס פיקסלר:>
נכון.

<היו"ר דוד אמסלם:>
מישהו עוד רוצה להתייחס לעניין?

<ג'ייד רגבים:>
אני מייצגת את פורום יצרני החשמל הפרטיים בגז טבעי. ברור שאנחנו מברכים על עצם המהלך להפחית את האגרות, אבל ראשית, אנחנו בכלל חושבים שמלכתחילה יש מקום לבטל אותן, כי כמו שהחברים פה אמרו, ממילא הכסף הוא לא כסף שנכנס למשרד להגנת הסביבה, הוא לא באמת מממש את הרציונל שמאחורי זה.

<היו"ר דוד אמסלם:>
מדינת ישראל צריכה מזומנים, את יודעת.
<ג'ייד רגבים:>
אני יודעת.

<היו"ר דוד אמסלם:>
אל תדאגי, בסוף זה מתגלגל לתעריף החשמל, אתם לא מפסידים על זה, זה בסדר.

<ג'ייד רגבים:>
חברת החשמל מרוויחה מזה, היצרנים הפרטיים לא כל-כך מרוויחים מזה. 
<היו"ר דוד אמסלם:>
גם אתם לא גמ"ח. אתם לא גמילות חסדים, זה בסדר.

<ג'ייד רגבים:>
הדבר הנוסף שאנחנו מבקשים מאוד שהתיקון הזה יחול באופן רטרואקטיבי, כי יש לא מעט תחנות כוח שהן בשלבי הקמה. נכון שביחד המצטבר הוא מיליון שקל, אבל דווקא את הסכום הגדול משלמים בתור היתר הקמה, את ה-600,000. יש חברות שכבר שילמו את זה, שהן בשלבי הקמה, וזה מקשה עליהן מאוד.

<היו"ר דוד אמסלם:>
הבנתי. תודה. מה העמדה שלכם בעניין?

<סטיליאן גלברג:>
אנחנו בעד.
<היו"ר דוד אמסלם:>
האוצר פה? אני לא מכיר חקיקה רטרואקטיבית, לא נראה לי הגיוני. 
<ג'ייד רגבים:>
במקרה הזה פשוט מדובר במספר חברות קטן.

<היו"ר דוד אמסלם:>
אני לא רוצה להיכנס לזה. בסך-הכול אנחנו לא עוסקים בחקיקה רטרואקטיבית. להפך, אני מברך על כך שהמשרד בא וקידם את זה קדימה. כל שינוי חקיקה מגיע מאיזה שלב סוים. כמה רטרואקטיבי? נלך עכשיו 30 שנה אחורה?
<ג'ייד רגבים:>
אין 30 שנה אחרונה - -

<היו"ר דוד אמסלם:>
20 שנה, 10 שנים, לא חשוב.

<ג'ייד רגבים:>
- - יש שנתיים-שלוש.
<היו"ר דוד אמסלם:>
אני לא רוצה להיכנס לשם. לא מדובר במשהו דרמטי לדעתי, אז בואו נקדם את העניין. האם יש למישהו עוד הערה לנושא? האם מישהו רוצה להעיר?
<תמר עדיאל זכאי:>
אני מרשות החשמל. נכון להיום התקנות חלות על יצרני חשמל בטכנולוגיה סולרית, יצרנים פרטיים קטנים, לרוב מדובר על יצרנים שמייצרים לעצמם ומעבירים עודפים לרשת, כשמוסכם עלינו ודובר עם המשרד להגנת הסביבה שזו לא המטרה, ואנחנו מעוניינים לקדם תיקון לחוק שיחריג את אותם היצרנים הקטנים, כי אחרת כל ההתקנה וייצור החשמל בהמשך לו נעשית לא כדאית.

<היו"ר דוד אמסלם:>
לא הבנתי את מה שאמרת. מה בדיוק ההערה שלך?
<תמר עדיאל זכאי:>
מה המשרד להגנת הסביבה אומר? היום אנחנו מדברים לא רק על תחנות כוח, אנחנו מדברים גם על יצרנים שהם או בעלי תחנות כוח קטנות או מתקני - - -

<היו"ר דוד אמסלם:>
כל תחנה קטנה היא תחנת כוח כזאת, תקראי לה איך שאת רוצה.

<תמר עדיאל זכאי:>
אנחנו רוצים להדגיש שיש יצרנים שהם גם צרכנים, הם גם מייצרים וגם צורכים חשמל. הם מייצרים בעצמם, הם מתקינים מערכות ייצור חשמל - - -
<היו"ר דוד אמסלם:>
אנחנו באים מזווית הייצור, לא מזווית הצריכה.
<תמר עדיאל זכאי:>
בדיוק, והם גם יצרנים.
<היו"ר דוד אמסלם:>
לכן שאלתי מה הוא בודק. אם הוא בא ובודק את הקרינה, הוא לא בא ובודק את זווית השימוש, הקרינה היא מזווית הייצור, לכן זה לא משנה עכשיו מה שאתה עושה, אם אתה משתמש בחשמל או מוכר אותו.
<תמר עדיאל זכאי:>
כן, אבל המטרה היא להדגיש שנכון להיום בטיוטת התקנות כפי שהיא יש תחולה על אותם יצרנים, יצרנים שהם גם צרכנים, ואנחנו מעוניינים לקדם תיקון לחוק שיחריג את אותם יצרנים קטנים - - -
<היו"ר דוד אמסלם:>
למה?

<תמר עדיאל זכאי:>
מכיוון שאז ההתקנה של מערכת ייצור החשמל נעשית לא כדאית.

<היו"ר דוד אמסלם:>
תמר, הם באו ואמרו: במצטבר תחנת הכוח חדרה משלמת מיליון שקל ל-25 שנה – דרך אגב, זה סכום לא גבוה אם אנחנו פורסים את זה ל-25 שנה – הוא אומר: זה לא הוגן שתחנה קטנה שמייצרת, גם היא תשלם את זה, אז בואו נלך וניקח את תחנת הכוח חדרה כנקודת המוצא. נניח שניקח אותה ב-full capacity של הייצור שלה ונחלק אותו לקטנים, ניקח את הפרופורציות משם. זה עושה שכל. אני מאמין שכולם יגיעו אולי ל-10%-5%, לא יודע, אפילו פחות, זה כבר סכומים פעוטים. זה נשמע לי מאוד הגיוני. מה שהם עשו זה דבר מאוד הגיוני ומאוד נכון. זה יגולגל לתחנה בקצה – הקטנות האלה – בסכומים פעוטים. 
מצד שני הוא בא ואומר: למה אני גובה את זה? זה לא קנס. אני צריך לעשות בדיקות. אני מניח שככל שתחנה יותר גדולה, הוא צריך לעשות יותר בדיקות. מישהו צריך לשלם את הבדיקות האלה, לכן גם הקטנים צריכים לשלם את הבדיקות שלהם. אני מניח שהתחנה שאת מדברת עליה, אם זה מה שיביא אותה לכדי הכדאיות הכלכלית שלה, עדיף שהיא תסגור ממחר בבוקר, כי זה לא הגיוני.
<תמר עדיאל זכאי:>
לא.

<פיאד טמיש:>
בכל מקרה מה שחברתי מבקשת, צריך תיקון חקיקה ראשי בשבילו. 
<תמר עדיאל זכאי:>
פשוט להציג את התמונה המלאה.

<היו"ר דוד אמסלם:>
גם אם זה היה כאן - - -

<פיאד טמיש:>
בכל מקרה, זה צריך לעבור באפיקים - - -
<היו"ר דוד אמסלם:>
לא חשוב. גם אם זה היה פה, ברמת העיקרון אני לא חושב שזה נכון. אני חושב שאין הבחנה בין מי שמייצר חשמל ומוכר אותו לבין מי שמייצר חשמל ומשתמש בו.
<תמר עדיאל זכאי:>
לא. מה שאני אומרת זה בהמשך למדיניות של הממשלה לפטור את אותם יצרנים קטנים.
<היו"ר דוד אמסלם:>
זה משהו אחר. את מדברת על הקטע של הייצור הסולרי?
<תמר עדיאל זכאי:>
כן, כן. בדיוק.
<היו"ר דוד אמסלם:>
אני לא נכנס לזה, זה לא במסגרת הזאת.

<תמר עדיאל זכאי:>
בדיוק. רציתי שהתמונה תהיה מלאה, זה בהמשך למה שנעשה עם הארנונה.

<היו"ר דוד אמסלם:>
בסדר גמור. רבותי, תקראו בבקשה ונצביע על זה.

<הדס פיקסלר:>
תקנות הקרינה הבלתי מייננת (תיקון), התשע"ז-2016
	
	
	בתוקף סמכותי לפי סעיפים 5, 23 ו-25(א) לחוק הקרינה הבלתי מייננת, התשס"ו-2006 (להלן- החוק), בהסכמת שר האוצר  לפי סעיף 23 לחוק ולפי סעיף 39ב לחוק יסודות התקציב, התשמ"ה-1985, בהתייעצות עם שר התשתיות הלאומיות, האנרגיה והמים לפי סעיף 25(ג) לחוק, ובאישור ועדת הפנים והגנת הסביבה של הכנסת, אני מתקין תקנות אלה:

	הוספת תקנה 2א
	1. 
	בתקנות הקרינה הבלתי מייננת, התשס"ט-2009 (להלן - התקנות העיקריות), אחרי תקנה 2 יבוא :

	
	
	"העברת היתר
	2א.
	(1) היתר הקמה, היתר הפעלה או היתר סוג, ניתן להעברה, ובלבד שניתן לכך אישור מראש ובכתב מאת הממונה.

	
	
	
	
	
	
	(2) הממונה רשאי להתנות את מתן האישור בקבלת מידע ומסמכים הדרושים לצורך החלטה בבקשה, וכן רשאי הוא לקבוע תנאים באישור ככל הדרוש על מנת להבטיח עמידה בתנאי ההיתר."

	תיקון התוספת הראשונה
	2. 
	בתוספת הראשונה לתקנות העיקריות -

	
	
	(1) במקום "קרינה בתדרי רדיו (RF), בתדר מ-10 מגה הרץ עד 400 מגה הרץ" שבטור א' והאמור לצידו בטורים ב' עד ד' יבוא:

	
	
	טור א'           סוגי מקורות קרינה
טור ב'             סוג ההיתר
טור ג'             תוקף היתר
טור ד'             סכום האגרה בשקלים חדשים
" קרינה בתדרי רדיו (RF), בתדר מ-10 מגה הרץ עד 400 מגה הרץ
היתר הקמה
חמש שנים
1,500 בעד הספק משדר עד 250 וואט, ועוד 1,500 בעד כל מדרגת הספק של עד 250 וואט נוספים
היתר הפעלה
חמש שנים
750 עבור הספק משדר עד 250 וואט, ועוד 750 בעד כל מדרגת הספק של עד 250 וואט נוספים
היתר סוג למיתקנים בהספק שידור עד 14 וואט
חמש שנים
597 וכן - 239 בעד כל מקור קרינה"


	
	
	(2) במקום "קרינה בתדר נמוך מאוד (ELF), ממיתקן לייצור חשמל" שבטור א' והאמור לצידו בטורים ב' עד ד' יבוא:

	
	
	טור א'           סוגי מקורות קרינה
טור ב'             סוג ההיתר
טור ג'             תוקף היתר
טור ד'             סכום האגרה בשקלים חדשים
"קרינה בתדר נמוך מאוד (ELF)-
(1) ממיתקן לייצור חשמל, למעט  ממיתקן המייצר חשמל בזרם ישר כמפורט בפסקה (2) 

היתר הקמה
חמש שנים
296 בעד כל מגה וולט אמפר יכולת ייצור חשמל
היתר הפעלה
עשרים וחמש שנים
148 בעד כל מגה וולט אמפר יכולת ייצור חשמל
היתר סוג למיתקן לייצור חשמל בהספק של עד מגה וולט אמפר
חמש שנים
591 וכן - 237 בעד כל מקור קרינה


	
	
	(2) ממיתקן המייצר חשמל בזרם ישר 
	היתר הקמה
	חמש שנים
	5,919

	
	
	
	היתר הפעלה
	עשרים וחמש שנים
	17,754

	
	
	
	היתר סוג למיתקן לייצור חשמל בהספק של עד מגה וולט אמפר
	חמש שנים
	2,957 וכן - 1,184 בעד כל מקור קרינה"


<היו"ר דוד אמסלם:>
מי בעד? אני. מי נגד? אני לא רואה אף אחד. אין נמנעים.
הצבעה

בעד – 1
נגד – אין

נמנעים - אין
תקנות הקרינה הבלתי מייננת (תיקון), התשע"ו-2016, אושרו.
<היו"ר דוד אמסלם:>
ברוב קולות אישרנו. תודה רבה. שיהיה לכם, רבותי, אחלה יום.

<הישיבה ננעלה בשעה 11:38.>

